DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)

1.	Gestor zmluvy :

Ministerstvo financií Slovenskej republiky.

2.	Názov zmluvy :

Dohovor vypracovaný na základe článku K.3 Zmluvy o Európskej únii o vzájomnej pomoci a spolupráci medzi colnými správami, podpísaný v Bruseli dňa 18. 12. 1997.

3.	Účel a predmet zmluvy a jeho úprava v legislatíve Slovenskej republiky:

Účelom dohovoru je prostredníctvom spolupráce medzi colnými správami zabrániť porušovaniu vnútroštátnych colných predpisov, napomáhať ich odhaľovanie a zabezpečiť trestné stíhanie páchateľov a potrestanie porušenia colných predpisov Spoločenstva a vnútroštátnych colných predpisov. Predmetom dohovoru je tiež poskytovanie vzájomnej výmeny informácií, ktoré súvisia s porušovaním  colných predpisov, týkajúcich sa osôb, tovaru a dopravných prostriedkov, ako aj informácií o nových prostriedkoch, metódach a technikách používaných pri odhaľovaní porušovania colných predpisov.

Predmet zmluvy sa v Slovenskej republike dotýka uplatňovania zákona č. 238/2001 Z. z. Colný zákon v znení neskorších predpisov, vyhlášky MF SR č. 251/2001 Z. z. ktorou sa vykonávajú niektoré ustanovenia Colného zákona v znení neskorších predpisov, zákona č. 240/2001 Z. z. o orgánoch štátnej správy v colníctve v znení neskorších predpisov, zákona č. 428/2002 Z. z. o ochrane osobných údajov, zákona č.241/2001 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, zákona č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru a zákona č. 171/1993 Z. z. o Policajnom zbore v znení neskorších predpisov.

4.	Priama úprava práv alebo povinností fyzických osôb a právnických osôb vo vzťahu k príslušným zákonom Slovenskej republiky:

Dohovor zakladá práva alebo povinnosti fyzických osôb alebo právnických osôb,  ktoré sú povinné riadiť sa ustanoveniami tohto dohovoru – článok 20 (cezhraničné prenasledovanie), článok 21 (cezhraničné sledovanie), článok 22 (sledovaná zásielka), článok 23 (vyšetrovanie utajovanou formou), článok 24 (spoločné špeciálne vyšetrovacie tímy), článok 25 (ochrana osobných údajov), článok 26 (právomoc Európskeho súdneho dvora).

5.	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):

Ide o medzinárodnú zmluvu prezidentskej povahy, ktorá priamo zakladá práva alebo povinnosti fyzických osôb alebo právnických osôb, čiastočne sa dotýka ľudských práv, a preto sa po jej podpise vyžaduje súhlas Národnej rady Slovenskej republiky.

6.	Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):

Ide o medzinárodnú zmluvu, na ktorej vykonanie nie je potrebný zákon a medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb, čiastočne sa dotýka ľudských práv, teda v súlade s uvedeným článkom Ústavy Slovenskej republiky má prednosť pred zákonmi.

7.	Analýza dosahov prijatia medzinárodnej zmluvy, ktorá má prednosť pred zákonmi, na slovenský právny poriadok (t. j. potreba zrušenia, resp. adaptácia duplicitnej právnej úpravy s vyznačením konkrétnych zákonov, resp. paragrafov):

Pristúpenie Slovenskej republiky k dohovoru, ako i jeho vykonávanie si nevyžaduje zmenu, zrušenie ani adaptáciu existujúcich právnych predpisov a nedotýka sa záväzkov z iných medzinárodných zmlúv, ktorými je Slovenská republika viazaná. 

Zmluva sa týka zákona č. 238/2001 Z. z. Colný zákon v znení neskorších predpisov, vyhlášky MF SR č. 251/2001 Z. z. ktorou sa vykonávajú niektoré ustanovenia Colného zákona v znení neskorších predpisov, zákona č. 240/2001 o orgánoch štátnej správy v colníctve v znení neskorších predpisov, zákona č. 428/2002 Z. z. o ochrane osobných údajov, zákona č. 241/2001 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, zákona  č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru a zákona č. 171/1993 Z. z. o Policajnom zbore v znení neskorších predpisov.